b'\n_START_ARTICLE_\nNikolai Nikolajevit\xc5\xa1 Romanov\n_START_PARAGRAPH_\nSuuriruhtinas Nikolai Nikolajevit\xc5\xa1 Romanov nuorempi (ven. \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb9 \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb5\xd0\xb2\xd0\xb8\xd1\x87 \xd0\xa0\xd0\xbe\xd0\xbc\xd0\xb0\xd0\xbd\xd0\xbe\xd0\xb2 (\xd0\xbc\xd0\xbb\xd0\xb0\xd0\xb4\xd1\x88\xd0\xb8\xd0\xb9), 18. marraskuuta (J: 6. marraskuuta) 1856 Pietari \xe2\x80\x93 5. tammikuuta 1929 Antibes) oli ven\xc3\xa4l\xc3\xa4inen kenraali sek\xc3\xa4 keisari Nikolai I:n pojanpoika. H\xc3\xa4n oli Ven\xc3\xa4j\xc3\xa4n armeijan ylip\xc3\xa4\xc3\xa4llikk\xc3\xb6 it\xc3\xa4rintamalla Saksaa ja It\xc3\xa4valtaa vastaan ensimm\xc3\xa4isen maailmansodan ensimm\xc3\xa4isen vuoden ajan.\n_START_SECTION_\nPerhesuhteet\n_START_PARAGRAPH_\nNikolain vanhemmat olivat Nikolai Nikolajevit\xc5\xa1 vanhempi ja Aleksandra Petrovna. Nikolain is\xc3\xa4 oli keisari Nikolai I:n ja keisarinna Aleksandra Fjodorovnan kuudes lapsi ja kolmanneksi vanhin poika. Nikolailla oli veli Pjotr Nikolajevit\xc5\xa1 Romanov. Nikolai k\xc3\xa4vi sotilasinsin\xc3\xb6\xc3\xb6rikoulua ja valmistui sielt\xc3\xa4 vuonna 1873 ja p\xc3\xa4\xc3\xa4esikunnan akatemiasta 1876. Nikolai nai Montenegron kuninkaan Nikola I Petrovi\xc4\x87-Njego\xc5\xa1in tytt\xc3\xa4ren Anastasian vuonna 1907. Molemmat olivat hartaita ortodokseja ja montenegrolaiset my\xc3\xb6s panslavisteja. Avioliitto oli lapseton.\n_START_SECTION_\nSotilasura\n_START_PARAGRAPH_\nNikolai toimi Turkin sodassa (1877\xe2\x80\x931878) ylip\xc3\xa4\xc3\xa4llikk\xc3\xb6n\xc3\xa4 olevan is\xc3\xa4ns\xc3\xa4 esikunnassa. Nikolai oli hyv\xc3\xa4 sotilas ja suosiossa. H\xc3\xa4n oli my\xc3\xb6s hyvin uskonnollinen mies: h\xc3\xa4n rukoili joka aamu ja y\xc3\xb6 sek\xc3\xa4 joka ruuan aikana. Nikolai oli panslavisti, muttei kiihkomielinen. H\xc3\xa4n viihtyi parhaiden maaseudulla, jossa h\xc3\xa4n mets\xc3\xa4steli ja ratsasti maatiloilla. Vuonna 1895 h\xc3\xa4net nimitettiin ratsuv\xc3\xa4en tarkastajaksi, jota tointa h\xc3\xa4n hoiti kymmenen vuotta._NEWLINE_Nikolain ei annettu taistella Ven\xc3\xa4j\xc3\xa4n\xe2\x80\x93Japanin sodassa, koska keisari Nikolai II ei halunnut, ett\xc3\xa4 Romanovit kaatuisivat tappiollisessa sodassa._NEWLINE_H\xc3\xa4nell\xc3\xa4 oli merkitt\xc3\xa4v\xc3\xa4 osuus vuoden 1905 levottomuuksien lopussa. Kun lakot levisiv\xc3\xa4t, vaihtoehtona oli joko hyv\xc3\xa4ksy\xc3\xa4 ministeri Sergei Witten ehdotukset tai kukistaa kansa voimatoimin. Nikolai II pyysi Nikolai Nikolajevit\xc5\xa1ia ryhtym\xc3\xa4\xc3\xa4n sotilasdiktaattoriksi, mist\xc3\xa4 h\xc3\xa4n kielt\xc3\xa4ytyi ja Nikolai II joutui hyv\xc3\xa4ksym\xc3\xa4\xc3\xa4n uudistukset, mit\xc3\xa4 keisarinna Aleksandra Fjodorovna ei ikin\xc3\xa4 antanut anteeksi._NEWLINE_Vuodesta 1905 aina ensimm\xc3\xa4isen maailmansodan syttymiseen asti Nikolai toimi Pietarin sotilaspiiriss\xc3\xa4. H\xc3\xa4n ei ottanut osaa sotasuunnitelmiin, mutta maailmansodassa h\xc3\xa4n oli aluksi vastuussa rintamasta Saksaa, It\xc3\xa4valta-Unkaria ja Turkkia vastaan. Grigori Rasputinin mukaan Ven\xc3\xa4j\xc3\xa4n tappiot jatkuisivat, ellei keisari itse ottaisi komentoa, mink\xc3\xa4 Nikolai II teki 21. elokuuta 1915. Nikolai Nikolajevit\xc5\xa1 nimitettiin t\xc3\xa4m\xc3\xa4n j\xc3\xa4lkeen Kaukasian k\xc3\xa4skynhaltijaksi ja Kaukasian rintaman ylip\xc3\xa4\xc3\xa4llik\xc3\xb6ksi.\n_START_SECTION_\nMets\xc3\xa4stys ja koiraharrastus\n_START_PARAGRAPH_\nNikolai luettiin aikansa suuriin mets\xc3\xa4st\xc3\xa4jiin. H\xc3\xa4nen ven\xc3\xa4j\xc3\xa4nvinttikoiransa, borzoit, olivat maankuuluja. Rodun omistusoikeus oli tuolloin rajoitettu ylh\xc3\xa4isaatelistoon, ja koska rotu katosi Ven\xc3\xa4j\xc3\xa4lt\xc3\xa4 vallankumouksen yhteydess\xc3\xa4, nykyp\xc3\xa4iv\xc3\xa4n ven\xc3\xa4j\xc3\xa4nvinttikoirat polveutuvat niist\xc3\xa4 koirista, joita Nikolai oli lahjoittanut eurooppalaisille yst\xc3\xa4villeen ennen maailmansotaa. Elinaikanaan Nikolai koirineen kaatoi satoja susia. Ajossa k\xc3\xa4ytettiin kahta koiraa jotka k\xc3\xa4viv\xc3\xa4t suden kimppuun molemmilta puolilta, jonka j\xc3\xa4lkeen Nikolai nousi ratsailta ja leikkasi suden kurkun veitsell\xc3\xa4. Mets\xc3\xa4stys oli Nikolain p\xc3\xa4\xc3\xa4harrastus, ja h\xc3\xa4n kuljetti hevosiaan ja koiriaan mukanaan matkustaessaan yksityisjunallaan ymp\xc3\xa4ri maata tarkastusmatkoillaan.\n_START_SECTION_\nLoppuel\xc3\xa4m\xc3\xa4\n_START_PARAGRAPH_\nHelmikuun vallankumouksen tapahtuessa Nikolai oli Kaukasiassa. H\xc3\xa4n sai m\xc3\xa4\xc3\xa4r\xc3\xa4yksen ryhty\xc3\xa4 ylip\xc3\xa4\xc3\xa4llik\xc3\xb6ksi ja matkusti Mogileviin, mutta vuorokauden kuluttua uusi p\xc3\xa4\xc3\xa4ministeri Georgi Lvov erotti Nikolain virasta._NEWLINE_Kaksi vuotta Nikolai vietti Krimill\xc3\xa4 joskus kotiarestissa ja vapaudessa. H\xc3\xa4nell\xc3\xa4 oli sympatioita valkoisia joukkoja kohtaan, mutta Denikin ei uskaltanut nimitt\xc3\xa4\xc3\xa4 monarkistia ja Romanovin suvun edustajaa johtoon pel\xc3\xa4tess\xc3\xa4\xc3\xa4n vieraannuttavansa valkoisten puolella olleet tasavaltalaiset._NEWLINE_Nikolai ja h\xc3\xa4nen vaimonsa pakenivat Ven\xc3\xa4j\xc3\xa4lt\xc3\xa4 huhtikuussa 1919 brittil\xc3\xa4isell\xc3\xa4 sotalaiva HMS Marlborough\xe2\x80\x99lla Mustanmeren poikki._NEWLINE_Nikolai vietti aluksi aikaa Genovassa, Italian kuninkaan Viktor Emanuel III:n vieraana, joka oli Nikolain lanko. My\xc3\xb6hemmin Nikolai muutti vaimonsa kanssa Ranskaan Choignyn pieneen maalaiskyl\xc3\xa4\xc3\xa4n Pariisin l\xc3\xa4hist\xc3\xb6lle. La S\xc3\xbbret\xc3\xa9 Nationale ja kasakat vartioivat h\xc3\xa4nen taloaan vuorokauden ymp\xc3\xa4ri. Maanpaossa Nikolai toimi antibol\xc5\xa1evististen monarkistien ROVS-j\xc3\xa4rjest\xc3\xb6ss\xc3\xa4, ja johti sit\xc3\xa4 yhdess\xc3\xa4 kenraali Pjotr Wrangelin kanssa. Nikolai kuoli vanhuuteen Ranskan Rivieralla vuonna 1929, jossa h\xc3\xa4n oli asunut talvisin. Nikolai haudattiin  Pyh\xc3\xa4n Arkkienkeli Mikaelin kirkkoon, Cannesiin. _NEWLINE_Vuonna 2014 prinssit Nikolai Romanovit\xc5\xa1 Romanov ja Dimitri Romanov vetosivat ett\xc3\xa4 Nikolain  j\xc3\xa4\xc3\xa4nn\xc3\xb6kset siirrett\xc3\xa4isiin  takaisin Ven\xc3\xa4j\xc3\xa4lle. Nikolain ja h\xc3\xa4nen vaimonsa ruumiit haudattiin uudelleen Moskovan Bratskin sotilashautausmaalle toukokuussa 2015.'